In die aanloop na die Kers- en vakansieseisoen het ons by ‘n aantal Bronnie-lesers aangeklop om te hoor wat hulle beplan. Ons wou weet of hulle iewers heen reis en of hulle tuis bly en wat die rede vir hulle bestemming of die tuisblyery is. Ander vragies was: As jy kon kies om enige plek te besoek, wat sou jou ideale vakansiebestemming wees? Onthou jy somervakansies uit jou verlede waarna jy verlang? Wat beplan julle vir Kersfees en vir die Kersete? Wat is jou mening oor die gebruik om vuurwerke en klappers oor die Kerstyd en met Nuwejaar af te skiet?
Bianca Steyn van Cullinan sê vir hierdie jaar het hulle besluit om die Kerstyd saam met die familie te hou waar hulle bymekaar kan kom en tyd saam kan spandeer.
As sy enige bestemming vir ‘n vakansiereis kon kies, sou dit beslis Italië wees. Bianca sê sy droom al klaar oor hoe sy en haar man, Riaan, deur Venesië se kanale roei tussen die ou pragtige geboue. Sy dink dit kan ’n baie romantiese ervaring wees.
“Ons was verlede jaar in Botswana wat ’n groot belewenis vir ons was. Behalwe vir een kwaai olifant in die nag wat ons almal op hol gejaag het en my skoonpa se tweeman-karavaan wat in ’n beknopte vierman-woonwa verander het (ons het ons eie tent gehad, maar was te bang om in hom te slaap), sal ek enige tyd weer Botswana toe gaan,” sê Bianca.
Sy hou net mooi niks van die lawaai van vuurwerke nie. Sy kry al die dierekinders jammer as dit nader aan die feestyd raak. Bianca hoop sommer dit reën sodat mense “nie die goed kan aansteek nie”.
Marlizet Dempers van Faerie Glen gaan nie weg vir die vakansie nie aangesien haar seun sy pa in Langebaan die komende vakansie sal besoek.
Sy meen daar is baie plekke wat die ideale bestemming vir ‘n heerlike vakansie sal wees. Marlizet voel egter sterk daaroor dat ‘n mens jou eie land behoorlik deurtoer voor jy oorsee gaan. Sy het eers oorsee gaan toer en is baie spyt daaroor. Sy was byvoorbeeld nog nooit in Namibië nie en sy beplan ’n padreis saam met haar seun daarheen.
“Soos baie het ek meer as een gunsteling bestemming, maar ’n baie goeie herinnering is ’n vakansie in Sodwana en ek sal ook graag my seun daarheen wil neem om dit te ervaar,” sê sy.
Ds Chris Lötter van Rayton sê weggaan met ’n lekker vakansie was hulle lanklaas beskore. Hy is verantwoordelik vir bediening aan die Zambezi Christen Gemeente in Pandamatenga, Botswana en Katima Mulilo in Namibië. Eenmaal per maand besoek hy die gemeentes vir eredienste en normale bedieningspraktyke. Gewoonlik vlieg hy alleen vir ’n naweek om die gemeente te gaan besoek en eredienste te hou en ander gemeenteverpligtinge uit te voer. Met Kersfees maak hy en sy vrou soms daarvan ’n kampvakansietjie op pad soontoe en terug. “Die bietjie alleen-tyd onder ’n Botswana-maroelaboom is goud werd,” sê ds Chris.
“Ons geniet die mense en die bosse van Botswana en die Caprivi. Ek vind dit moeilik as predikant om tuis te wees en vakansie te neem, want ’n mens kan jou tog nie afsny van die nood en seer rondom jou met die verskoning dat jy met vakansieverlof is nie. So as ek by die huis is, is ek hier. As ek in die bos is, is ek weg,” sê hy.
“Ek is ’n ou wat hou van avontuur en om gedurig nuwe paaie te ry en nuwe plekke te besoek. Enige plek waar ek mooi foto’s kan neem, die natuur kan geniet, ’n vuurtjie kan maak, ’n visarend kan hoor roep, ’n seekoei kan hoor snork, ’n leeu kan hoor brul, ’n berg kan bekyk, ’n brander kan hoor breek (Stormsriviermond), of kleinkinders kan hoor gil van plesier, is reg vir my!”
Hy dink die skiet van klappers, veral oor Kersfees, is totaal onnodig en onvanpas. Welwetende wat dit aan ons troeteldiere doen, dink hy dit is iets wat beslis nie in woonbuurtes toegelaat behoort te word nie. ’n Paar mooi vuurwerke op die strand of langs die dam om die Nuwejaar te verwelkom kan volgens hom binne perke toelaatbaar wees. Hy weet egter nie of dit dalk ’n negatiewe uitwerking op die visse en paddas het nie! “Dalk moet die vissermanne ons sê . . .”
’n Ideale vakansiebestemming vir haar sou Bloubergstrand wees, waar haar ‘middelste dogter’ en dié se man woon.